《行过康王故第苑诗》
南北朝·刘孝仪

入梁逢故苑，度薛见馀宫。尚识招贤阁，犹怀爱士风。

灵光一超远，衡馆亦蒙笼。洞门馀旧色，甘棠留故丛。

送禽悲不去，过客慕难穷。池竹徒如在，林堂暧已空。

远桥隔树出，迥涧隐岸通。芳流小山桂，尘起大王风。

具物咸如此，是地感余衷。空想陵前剑，徒悲垄上童。

作者简介：南朝梁代文学家。名潜，以字行。刘孝绰弟。刘孝仪(484～550)初为始兴王萧法曹行参军，随同出镇益州，兼记室。后又随晋安王萧纲出镇襄阳。曾出使北魏。累迁尚书左丞，兼御史中丞。历任临海太守、豫章内史。后来侯景叛乱，州郡失陷。大宝元年(550)病逝。